Ukraina ülemraada kiitis neljapäeval heaks otsuse tagandada ametist rahandusminister Oleksandr Daniljuk, kes oli varem avalikult peaminister Volodõmõr Groismaniga vastuollu läinud.
450-kohalises ülemraadas toetas ettepanekut 254 rahvasaadikut.
Groismani sõnul on Daniljuki tegevus kahjustanud Ukraina läbirääkimisi Euroopa Liiduga, kust Kiiev soovib saada majandusabi.
Daniljuk omakorda väidab, et Groisman oli temalt nõudnud osalemist "poliitilises korruptsioonis" või tagasiastumist. "Poliitiline korruptsioon" seisnes tema sõnul selles, et teda survestati toetama Ukraina regioonide toetusprogrammi, mis aga sisuliselt seisnes teatavate poliitikute projektidele raha jagamises enne 2019. aastal toimuvaid presidendi- ja parlamendivalimisi. Samuti süüdistab rahandusminister Groismani selles, et viimane oli blokeerinud tema katseid maksuametit reformida.
Groisman ja Daniljuk on olnud avalikult tülis alates hetkest, mil peaminister ei kiitnud heaks Daniljuki poolt pakutud kandidaati maksupoliitikaga tegeleva aseministri kohale. Daniljuk süüdistas Groismani seejärel selles, et viimane eelistab kandidaate, kelle on välja valinud president Petro Porošenko "sisering". Muuhulgas saatis Daniljuk sellel teemal kaebekirja ka G7 riikidele.
Tüli leiab aset Kiievi jaoks äärmiselt ebasobival ajal, sest Ukraina peab läbirääkimisi takerdunud abiprogrammi jätkamiseks nii Rahvusvahelise Valuutafondi (IMF) kui ka Euroopa Liiduga.
Neljapäeval oli ülemraadas hääletusel ka palju ja sealhulgas IMF-i ja Maailmapanga kriitikat pälvinud eelnõu korruptsioonivastase kohtu loomiseks.
Toimetaja: Laur Viirand